Paul C. Venter se Vlug na Egipte op die kassie te sienRolanda Marais is te sien in die nuwe televisiereeks Vlug na Egipte. Foto: Verskaf Paul C. Venter, bekend vir immergewilde televisiereekse soos Konings, Torings en Arende, se splinternuwe dramareeks Vlug na Egipte begin vanaand op kykNET. Dié storie speel af op ŉ tipiese Karoo-dorpie genaamd Breipaal en vertel die storie van die Haasbroek-gesin van Pretoria – die nuwe intrekkers (“Inkommers”) in die dorp. Hulle het aanvanklik net een doel voor oë: Om weg te kom uit Pretoria, weg van die nasleep van ŉ hewig-traumatiese ervaring. Getrou aan die hedendaagse neiging glo hulle dis op die platteland waar hulle rus vir hulle siel sal kry. Hulle vlug uit die stad se geroesemoes byna soos Josef, Maria en die Kind van chaos af weggevlug het Egipte toe. Dit word as ‘t ware die Haasbroeke se Vlug na Egipte, ook na analogie van Rembrandt se gelyknamige skildery (wat ŉ eksentrieke inwoner met verf en kwas maar taamlik vrotterig probeer nadoen). Marcel Schoeman, Leandie du Randt, Rolanda Marais, Marion Holm, Louis van Niekerk, Eric Nobs en Richard van der Westhuizen is slegs ŉ paar van die akteurs wat in die reeks van 13 episodes te sien is. Vlug na Egipte is vanaf 13 Januarie om 20:30 op kykNET (kanaal 144 op DStv) te sien.